b"\n_START_ARTICLE_\nS\xc3\xb8ren Rasmussen (atlet)\n_START_SECTION_\nCykling\n_START_PARAGRAPH_\nI starten af 1980'erne og fem-seks \xc3\xa5r frem k\xc3\xb8rte S\xc3\xb8ren Rasmussen som A-rytter i Danmark, som medlem af den lokale cykelklub i Viborg. Her vandt han flere A- og B-l\xc3\xb8b._NEWLINE_I slutningen af november 2012 vendte Rasmussen tilbage til cykelsporten, da han blev pr\xc3\xa6senteret som ny ledende sportsdirekt\xc3\xb8r for cykelholdet Christina Watches-Onfone. Han forlod dog allerede stillingen i starten af marts 2013, da han \xc3\xb8nskede at holdet tog afstand fra cykelrytter Michael Rasmussens dopingfortid, hvilket holdejer Christina Hembo og resten af ledelsen ikke ville efterkomme.\n_START_SECTION_\nL\xc3\xb8b\n_START_PARAGRAPH_\nEfter tiden som aktiv cykelrytter, begyndte S\xc3\xb8ren Rasmussen af koncentrere sig om mellem- og langdistancel\xc3\xb8b. I 1997 vandt han Copenhagen Marathon i tiden 2.21,28, hvilket var fire sekunder hurtigere end nordmanden Tor Erik Nyquist og Stanislaw Cembrynski fra Polen p\xc3\xa5 tredjepladsen, som var yderlige otte sekunder efter. L\xc3\xb8bet talte ogs\xc3\xa5 som det danske mesterskab i maraton, og Rasmussen kunne derfor ogs\xc3\xa5 hyldes som danmarksmester, foran Brian Lauridsen fra Sparta Atletik og Stig B\xc3\xa6k fra Viking R\xc3\xb8nne. S\xc3\xb8ren Rasmussen vandt i Aarhus i 2000 bronze ved DM i halvmaraton._NEWLINE_I perioden fra 1. juli 1998 til 5. marts 2001 havde han orlov fra sit arbejde, og var maratonl\xc3\xb8ber p\xc3\xa5 fuldtid._NEWLINE_I 1989 vandt S\xc3\xb8ren Rasmussen S\xc3\xb8nders\xc3\xb8l\xc3\xb8bet i Viborg for f\xc3\xb8rste gang. Derefter har han vundet l\xc3\xb8bet seks gange, hvoraf seneste sejr kom i 2001. Ved sejren i 1995 slog han l\xc3\xb8bsrekorden i tiden 17:31 min. Denne rekord blev sl\xc3\xa5et i 1997 med tiden 17:28._NEWLINE_Rasmussen kunne i 2001 f\xc3\xb8je dansk veteranmester til cv'et, da han i klassen for de 35-39 \xc3\xa5rige vandt i 10.000-meter-l\xc3\xb8b med tiden 30,15 min._NEWLINE_Han har igennem \xc3\xa5rene vundet mange mellem- og langdistancel\xc3\xb8b, ligesom han ofte l\xc3\xb8ber maraton. I juni 2014 vandt han Ultral\xc3\xb8bet Gendarmstien foran 250 konkurrenter.\n_START_SECTION_\nCivil karriere\n_START_PARAGRAPH_\nRasmussen dimitterede som handelsstudent fra Viborg Handelsskole. I august 1986 blev han ansat som fuldm\xc3\xa6gtig i Danske Banks afdeling i Viborg. Den stilling bestred han indtil juli 1998, hvor han satsede som fuldtidsl\xc3\xb8ber, og tog orlov fra jobbet i banken. I marts 2001 vendte S\xc3\xb8ren Rasmussen igen tilbage til finanssektoren, hvor han blev ansat som markedschef i Sparekassen i Skals. Her var han indtil 2010, hvor han blev filialchef for AktivSparekassens afdeling i Viborg._NEWLINE_I efter\xc3\xa5ret 2012 kom han i kontakt med cykelholdet Christina Watches-Onfone, og var fra november 2012 til marts 2013 ledende sportsdirekt\xc3\xb8r for holdet. S\xc3\xb8ren Rasmussen har siden fungeret som fuldtids l\xc3\xb8becoach og tr\xc3\xa6ner._NEWLINE_Han har en bachelor i jura fra Aarhus Universitet, hvor han blandt andet fulgte og bestod faget Dansk og International Sportsret."